Interdik teen Distrik Ses-grondbesettersDie stad het ‘n hofbevel teen die besetters bekom. (Argieffoto ter illustrasie: City of Cape Town/Facebook) Die Stad Kaapstad het ŉ dringende hofbevel bekom teen ŉ groep mense wat grond in die voormalige Distrik Ses onregmatig beset. Die Distrik Ses-restitusieproses word gelei deur die nasionale regering en daar was tot dusver talle vertragings. Die grond is geoormerk vir begunstigdes wat deur die apartheidsregering van die grond afgeskop is. Dan Plato, burgemeester van Kaapstad, sê ŉ suksesvolle en grootskaalse besetting van die grond gaan ŉ rampspoedige uitwerking op die duisende restitusie-begunstigdes hê. Volgens die stad beoog nog ŉ groep mense boonop om verdere gedeeltes van Distrik Ses, asook grond in die sentrale deel van Kaapstad, te beset. Plato sê daar was ook bewerings van doelbewuste politieke aanhitsing wat ondersoek word. Die tussentydse bevel verbied toegang tot eiendomme met die doel om dit onwettig te beset, die oprig van enige strukture, die besetting van vakante strukture op eiendom, asook enige intimidasie, teistering of dreigemente teen amptenare, raadslede of wetstoepassers. Die bevel laat die stad ook toe om enigiemand wat die bevel oortree, te verwyder en enige onvoltooide of onbewoonde strukture te vernietig. “Ons verwelkom die toestaan van die interdik teen die onregmatige pogings om Distrik Ses te beset. Die stad is in verbinding met alle grondeienaars in die gebied en die owerhede bly op ŉ hoë gereedheidsgrondslag,” sê Plato. “Ek het onlangs met die Distrik Ses-werkkomiteee vergader wat verbind is daartoe om die grond te beskerm en saam met die stad te werk om te verseker dat die restitusieproses sonder enige onnodige vertragings voortgaan. “Die stad gaan alles moontlik binne die voorskrifte van die wet doen om steeds die regmatige begunstigdes van Distrik Ses te beskerm.” Volgens die stad was daar reeds kleiner pogings om die grond onwettig te beset. Die Covid-19-regulasies en twee onlangse hofsake oor uitsettings maak dit egter vir die stad moeilik om onwettige besettings te verhoed. Plato sê die regulasies word misbruik en veroorsaak ŉ krisis in stede landwyd. Die stad het ook weer gevra dat die nasionale ramptoestand opgehef word.